

## Slovensko gospodarsko in raziskovalno združenje, Bruselj

**Občasna informacija članom 117 – 2020**

**20. julij 2020**

**Evropska komisija je sprejela nov davčni sveženj**

***Evropska komisija je sprejela nov davčni sveženj, s katerim želi podpreti gospodarsko okrevanje in dolgoročno rast v Evropi. Sveženj je sestavljen iz treh pobud. Akcijski načrt za obdavčitev prinaša 25 različnih ukrepov, s katerimi bo obdavčitev postala enostavnejša, pravičnejša in bolj prilagojena sodobnemu gospodarstvu v prihodnjih letih. Predlog o upravnem sodelovanju (DAC 7) razširja pravila EU o davčni preglednosti na digitalne platforme. Sporočilo o dobrem davčnem upravljanju je osredotočeno na spodbujanje pravične obdavčitve in zajezitev nelojalne davčne konkurence v EU in na mednarodni ravni.***

**Akcijski načrt za obdavčitev**

Predlagani ukrepi naj bi odstranili ovire v vseh fazah, od registracije do poročanja, plačila, preverjanja in reševanja sporov. Akcijski načrt naj bi bil državam članicam v pomoč pri izkoriščanju potenciala podatkov in novih tehnologij, boljšem boju proti davčnim goljufijam, izboljšanju izpolnjevanja obveznosti in zmanjšanju upravnih bremen.

**Predlog o upravnem sodelovanju (DAC 7)**

Ta predlog naj bi zagotovil, da bodo države članice avtomatično izmenjavale informacije o prihodkih, ki jih ustvarijo prodajalci na spletnih platformah. Predlog vsebuje tudi ukrepe za boj proti davčnim zlorabam, na primer s skupnim davčnim nadzorom.

**Sporočilo o dobrem davčnem upravljanju**

V tem sporočilu Evropska komisija predlaga reformo kodeksa ravnanja, ki obravnava davčno konkurenco in škodljive davčne prakse v EU. Predlaga tudi izboljšanje seznama EU z nekooperativnimi jurisdikcijami, ki obravnava države, ki niso članice EU in ki ne spoštujejo mednarodno dogovorjenih standardov. V sporočilu je predstavljen tudi pristop EU k sodelovanju z državami v razvoju na področju obdavčitve v skladu z agendo za trajnostni razvoj do leta 2030.

**Koristne informacije:**

* Spletna stran s predlogi Evropske komisije:
* <https://ec.europa.eu/taxation_customs/general-information-taxation/eu-tax-policy-strategy/taxation-package_en>

Pripravila:

Darja Kocbek